
PëR KRIJIMIN E AGJENCISë KOMBëTARE të PROVIMEVE (AKP) 

Në mbështetje të nenit 100 të Kushtetutës, të nenit 10 të ligjit nr.9000, datë 30.1.2003 “Për organizimin dhe funksionimin e Këshillit të Ministrave”, të ligjit nr.10 171, datë 22.10.2009 “Për profesionet e rregulluara në Republikën e Shqipërisë”, dhe të nenit 10 të ligjit nr.10 190, datë 26.11.2009 “Për buxhetin e vitit 2010”, të ndryshuar, me propozimin e Ministrit të Arsimit dhe Shkencës, Këshilli i Ministrave 

VENDOSI: 

1. Krijimin e Agjencisë Kombëtare të Provimeve (AKP), mbi bazën e AVA-së, APRIAL-it dhe Drejtorisë së Provimit të Shtetit, të krijuar për herë të parë në kuadër të AKP-së. 
2. AKP-ja është person juridik, publik dhe buxhetor, në varësi të Ministrit të Arsimit dhe Shkencës. 
3. AKP-ja është institucion i posaçëm për organizimin, monitorimin, mbikëqyrjen e problemeve të reformës arsimore për sigurimin e cilësisë në fushën e vlerësimit të arritjeve, të pranimit në shkollat e larta dhe të provimeve. Ajo ushtron funksion teknik, profesional, mbështetës dhe rekomandues të politikave të vlerësimit, të pranimit dhe të organizimit të provimeve të maturës e të shtetit. 
4. AKP-ja drejtohet nga drejtori i përgjithshëm dhe organizohet në drejtori dhe sektorë. 
5. Drejtori i përgjithshëm emërohet, lirohet dhe shkarkohet nga detyra me urdhër të Ministrit të Arsimit dhe Shkencës, sipas kritereve dhe procedurave të caktuara në vendimin nr.173, datë 7.3.2003 të Këshillit të Ministrave “Për emërimin, lirimin ose shkarkimin nga detyra të drejtuesve të institucioneve, në varësi të Këshillit të Ministrave, Kryeministrit ose Ministrit”. 
6. Drejtorët e drejtorive, përgjegjësit e sektorëve, specialistët dhe punonjësit e tjerë emërohen nga drejtori i përgjithshëm, sipas kritereve dhe procedurave të përcaktuara në ligjin nr.8549, datë 11.11.1999 “Statusi i nëpunësit civil”. 
7. Marrëdhëniet e punës së punonjësve të AKP-së rregullohen me ligjin nr.7961, datë 12.7.1995 “Kodi i Punës i Republikës se Shqipërisë”, të ndryshuar. 
8. AKP-ja kryen këto funksione kryesore: 
a) Vlerëson dhe menaxhon arritjet e nxënësve, nëpërmjet zhvillimit të provimeve kombëtare dhe vlerësimit të jashtëm, me kampionim. 
b) Kontribuon në hartimin e politikave të vlerësimit dhe të strategjive të zbatimit të tyre. 
c) Analizon dhe interpreton, sipas standardeve bashkëkohore dhe kërkesave të grupeve të interesit, rezultatet e provimeve kombëtare dhe të vlerësimeve dhe i përpunon ato për publikim. 
ç) Harton të dhënat shkollore dhe të maturës shkollore për pranimin e studentëve në shkollat e larta të vendit. 
d) Përpunon të dhënat për provimet përfundimtare të mësuesve për shkallët e karrierës. 
dh) Kontribuon në hartimin e rregulloreve të provimeve kombëtare dhe të pranimeve. 
e) Krijon një sistem unik dhe transparent për përcaktimin e kandidatëve fitues në programet e studimit, sipas parimit meritë - preferencë. 
ë) Analizon të dhënat e procesit dhe realizon studime për përmirësimin e sistemit të pranimeve në arsimin e lartë publik dhe organizimin e provimit të shtetit. 
f) Menaxhon, implementon dhe mbikëqyr procesin kompleks që nga testimi i njohurive teorike e praktike të mësuesve dhe të profesioneve të tjera, si gjatë periudhës së testimit, ashtu edhe gjatë ushtrimit të profesionit e të mbikëqyrjes. 
g) Digjitalizon testet e hartuara nga Komisioni i Provimit të Shtetit dhe përgjigjet në mënyrë të drejtpërdrejtë për zhvillimin e provimit të shtetit, përmes teknologjisë digjitale. 
gj) Trajnon personelin organizues dhe mbikëqyrës të provimit të shtetit dhe publikon on-line programin orientues të këtij provimi. 
h) Bën shpalljen e rezultateve të provimit të shtetit; 
i) Krijon, arkivon, përditëson dhe administron bazën elektronike të të dhënave për arritjet e nxënësve në provimet kombëtare dhe vlerësimet për procesin e pranimit të maturantëve në shkollat e larta dhe për organizimin e provimit të shtetit. 
9. AKP-ja është institucion qendror, që financohet nga Buxheti i Shtetit, miratuar për Ministrinë e Arsimit dhe Shkencës. 
10. Ministri i Arsimit dhe Shkencës miraton: 
a) statutin dhe rregulloren e funksionimit të AKP-së; 
b) përbërjen e bordit këshillimor të AKP-së. 
11. Numri i punonjësve të AKP-së të jetë brenda numrit të përgjithshëm të punonjësve të sistemit të Ministrisë së Arsimit dhe Shkencës. 
12. Efektet financiare, që rrjedhin nga zbatimi i këtij vendimi, për vitin 2010, do të përballohen nga buxheti i këtij viti, miratuar për Ministrinë e Arsimit dhe Shkencës. 
13. Për punonjësit, të cilët pas riorganizimit humbasin vendet e punës, të zbatohen dispozitat e Kodit të Punës. 
14.Vendimet nr.135, datë 14.3.2007 e Këshillit të Ministrave “Për krijimin e Agjencisë Qendrore të Vlerësimit të Arritjeve të Nxënësve dhe për shkrirjen e Qendrës Kombëtare Arsimore të Vlerësimit dhe Arritjeve”, të ndryshuar, dhe nr.503, datë 16.4.2008 “Për krijimin e Agjencisë Kombëtare të Pranimeve në Institucionet e Arsimit të Lartë”, shfuqizohen. 
15. Ngarkohen Ministria e Arsimit dhe Shkencës dhe Ministria e Financave për zbatimin e këtij vendimi. 
Ky vendim hyn në fuqi menjëherë pas botimit në Fletoren Zyrtare.

